Resensie: Kragtoer-reeks knel soos ŉ doringdraadDonkerbos. DONKERBOS ⭐⭐⭐⭐⭐⭐⭐⭐⭐/10 Met Erica Wessels en Stian Bam Regisseur: Nico Scheepers (Slegs op Showmax) Jy het nog nooit iets soos Donkerbos gesien nie. Hierdie grillerige en baie wrede Afrikaanse TV-reeks speel in Limpopo af. ŉ Gemeenskap kry swaar en kinders word mishandel. Dan begin die kleintjies die een ná die ander verdwyn. Hoekom? Wie vermoor hulle? ŉ Vrouespeurder, Fanie, uitmuntend gespeel deur Erica Wessels, ondersoek die moorde en ontdek: Dis nader aan haar binnekring as wat sy besef. ŉ Stewige waarskuwing: Donkerbos het ŉ streng beperking van niemand onder 18. Dit waarsku dat ons tans in ŉ wettelose en korrupte land lewe sonder orde, en waar die dood en rampe enige oomblik wag. Dit wys ook dat ŉ vrou helder en anders dink as die gewone manspeurders, en dat ŉ ma se liefde en metode van ondersoek ŉ saak vinnig kan oplos. Leandie du Randt in ‘Donkerbos’. (Foto: Verskaf) Die Suid-Afrikaanse bos was nog nooit so bedreigend nie. En veral Nicole Holm as Marietjie lewer ŉ kragtoer. Onthou: Al kry Donkerbos 9/10, is dit geen gemaklike kinderspeletjie nie, nog minder ŉ veilige sepie wat gerieflik ontvou. Dit knel jou soos ŉ doringdraad en laat letsels. Nico Scheepers se Donkerbos is nou volledig op Showmax.